L'Ajuntament de Llíria entrega els premis del Concurs de Curts “2 minuts d’igualtat” 2024
22 de novembre de 2024

L'Ajuntament de Llíria va entregar ahir els guardons del VIII Concurs de Curts “2 minuts d’igualtat”, que organitza anualment la Regidoria d'Igualtat amb motiu del 25N.

El primer premi, en la categoria entre 14 i 16 anys, va anar per a l'obra “Darrere de l’espill” de Teresa Enguídanos, mentres que el segon el va rebre Alexandre Cabrero amb “Mano dura”.

En la secció entre 17 i 18 anys, va resultar guanyadora Julia Jiménez pel seu curt “No lo vi venir”.

Igualment, el jurat va concedir el primer premi per a la categoria a partir de 19 anys a Guillermo García pel seu treball “Date cuenta”, i el segon a l'IES Los Batanes de Ciudad Real amb l'audiovisual “La vida”, que a més va rebre el guardó del públic per un altre dels curts presentats, “Solo”.

L'alcalde Joanma Miguel i la regidora d'Igualtat, Reme Tordera, van assistir a l’entrega de premis d'este concurs que té com a objectiu sensibilitzar a la societat davant la violència contra les dones, des de la creativitat. En esta edició, la temàtica dels audiovisuals havia d'incidir sobre la conciliació i la corresponsabilitat.

Marxa 25N     

L'acte formava part de la campanya del 25N a Llíria que enguany porta per lema “La força d'una, la veu de totes”. Dilluns que ve se celebrarà la marxa "Llíria Lliure de Violència contra la Dona". El recorregut començarà a les 10.00 hores en el Centre Multiusos i finalitzarà a Ca la Vila amb la lectura del manifest institucional del Dia Internacional de l'Eliminació de la Violència contra la Dona.